Rozhodnutie Komisie
zo 16. augusta 2001,
ktoré ustanovuje podmienky dovozu produktov rybolovu pochádzajúcich z Nikaraguy
(oznámené pod číslom dokumentu C(2001) 2523)
(Text s významom pre EHP)
(2001/632/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/493/EHS z 22. júla 1991, ktorá ustanovuje zdravotné podmienky pre produkciu a uvádzanie na trh produktov rybolovu [1], naposledy zmenenú a doplnenú smernicou 97/79/ES [2], najmä jej článok 11,
keďže:
(1) Odborníci Komisie vykonali inšpekčnú návštevu Nikaraguy, aby si overili podmienky za ktorých sa produkujú, skladujú a expedujú produkty rybolovu do spoločenstva.
(2) Ustanovenia nikaragujskej legislatívy o zdravotnej inšpekcii a monitorovaní produktov rybolovu možno považovať za rovnocenné s ustanoveniami smernice 91/493/EHS.
(3) Konkrétne "Dirección General de Protección y Sanidad Agropecuaria (DGPSA), Ministerio Agropecuario y Forestal" je schopná efektívne overovať uplatňovanie platných zákonov.
(4) Spôsoby získania osvedčenia o zdravotnom stave, ktoré uvádza článok 11, ods. 4, písm. a) smernice Rady 91/493/EHS musia obsahovať definíciu vzoru osvedčenia, minimálne požiadavky týkajúce sa jazyka/jazykov, v ktorých musí byť napísaný a štatút osoby, ktorá je oprávnená ho podpísať.
(5) Podľa článku 11 ods. 4 písm. b) smernice Rady 91/493/EHS na balenia produktov rybolovu by mala byť pripevnená značka, ktorá uvádza meno nečlenskej krajiny a číslo schválenia/registrácie prevádzkarne, plávajúcej továrne, chladiarenského skladu alebo mraziarenskej lode pôvodu s výnimkou určitých zmrazených produktov.
(6) Podľa článku 11 ods. 4 písm. c) smernice Rady 91/493/EHS sa musí zostaviť zoznam schválených prevádzkarní, plávajúcich tovární alebo chladiarenských skladov, ako aj zoznam mraziarenských lodí vybavených v súlade s bodmi 1 až 7 prílohy II k smernici Rady 92/48/EHS [3]. Tieto zoznamy sa musia zostaviť na základe oznámenia DGPSA adresovaného Komisii. Úlohou DGPSA preto je, aby zabezpečila plnenie ustanovení článku 11 ods. 4 smernice Rady 91/493/EHS, ktoré boli prijaté s týmto cieľom.
(7) DGPSA poskytla oficiálne ubezpečenia v súvislosti s plnením pravidiel stanovených v kapitole V prílohy k smernici 91/493/EHS a v súvislosti s plnením hygienických podmienok rovnocenných s tými, ktoré ustanovuje uvedená smernica.
(8) Opatrenia prijaté v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
"Dirección General de Protección y Sanidad Agropecuaria (DGPSA), Ministerio Agropecuaria y Forestal" bude príslušným orgánom Nikaraguy na overovanie a certifikáciu, že produkty rybolovu a vodného hospodárstva plnia požiadavky smernice 91/493/EHS.
Článok 2
Produkty rybolovu a vodného hospodárstva pochádzajúce z Nikaraguy musia spĺňať nasledujúce podmienky:
1. ku každej zásielke musí byť priložené riadne vyplnené, podpísané, očíslované originálne osvedčenie o zdravotnom stave opatrené dátumom a pozostávajúce z jedného listu v súlade so vzorom uvedeným v prílohe A k tomuto rozhodnutiu;
2. produkty musia pochádzať zo schválených prevádzkarní, plávajúcich tovární alebo chladiarenských skladov z registrovaných mraziarenských lodí, ktorých zoznam obsahuje príloha B k tomuto rozhodnutiu;
3. s výnimkou nezabalených mrazených produktov rybolovu určených na výrobu konzervovaných potravín, musia byť všetky balenia označené slovom "NICARAGUA" a číslom povolenia/registrácie prevádzkarne, plávajúcej továrne, chladiarenského skladu alebo mraziarenskej lode pôvodu nezmazateľnými písmenami.
Článok 3
1. Osvedčenia uvedené v článku 2, bode 1 musia byť vypracované aspoň v jednom z úradných jazykov členského štátu, v ktorom sa vykonávajú kontroly,
2. Osvedčenia musia obsahovať meno, funkciu a podpis zástupcu DGPSA a jeho úradnú pečiatku vo farbe inej ako je farba iných potvrdení.
Článok 4
Toto rozhodnutie nadobudne účinnosť uplynutím 60 dní od jeho uverejnenia v Úradnom vestníku Európskych spoločenstiev.
Článok 5
Toto rozhodnutie je adresované členským štátom.
V Bruseli 16. augusta 2001